कोलकाताः आईपीएल 2018 में शनिवार के दूसरे व इस सीजन के दसवें मैच में कोलकाता नाइट राईडर्स और सनराइजर्स हैदराबाद की टीमें आमने-सामने थीं। ये मैच प्रतिष्ठित ईडेन गार्डन स्टेडियम में हो रहा था जो कि कोलकाता नाइट राइडर्स का होम ग्राउंड है। हैदराबाद की टीम कोलकाता नाइटराइडर्स के खिलाफ जीत की हैट्रिक लगाने के इरादे से उतरी थी और उन्होंने वो शानदार अंदाज में हासिल भी किया। हैदराबाद ने इस मैच में टॉस जीतकर पहले गेंदबाजी का फैसला किया। पहले बल्लेबाजी करने उतरी कोलकाता की टीम ने 20 ओवर में 8 विकेट के नुकसान पर 138 रन बनाए और हैदराबाद के सामने 139 रनों का लक्ष्य रखा। जवाब में हैदराबाद की टीम ने 19 ओवर में 5 विकेट पर 139 रन बना लिए और जीत की हैट्रिक पूरी की। हैदराबाद की टीम ने अपने पहले मैच में राजस्थान रायल्स को नौ विकेट और दूसरे मैच में मुंबई को एक विकेट से हराया था जबकि तीसरा मैच में वे 5 विकेट से जीते।